  Майя Бывальцева Удмуртиысь тазалыкез утёнъя министр Алексей Чуршин иворъёсъя «Удмуртия» агентстволы эм удысъя вылӥ дышетсконниосы егитъёсты нимысьтыз тупанкылъёсъя кутон пумысен мылкыдъёссэ шараяз. Россиысь кивалтэтлэн тӧрез Дмитрий Медведев «Единая Россия» партилэн форумаз вераськыкуз со ужан амалэз кужмоятыны куриз. Чуршинлэн верамезъя, нимысьтыз тупанкылъёсъя кутонлэн пайдалыкез улосвылын арысь аре будэ. «Ижкарысь кун эм академия нимысьтыз тупанкылъёсъя кутонэз 2015-тӥ арын 19 процентлы будэтӥз — 147 инты висъямын. Дышетсконзэс йылпумъям бере Удмуртиысь кун эмъяськонниосы ужаны интыяськем егитъёслэн лыдзы 95 процент пала, Россиын со лыдпус 75 процентлэсь трос уг луы. Нимысьтыз тупанкылъя дышетонэз кутскыку, солэн пайдалыкез 30 процент вал», — пусйиз министр. Алексей Чуршинлэн верамезъя, удысэз ужасьёсын юнматон уж 2016-тӥ арын азьланьтӥськоз. Та нуналъёсы йылпумъянъёс лэсьтэмын, Ижысь эм академиын нимысьтыз тупанкылъя дышетскыны куриськисьёслэн лыдзы эшшо 11 процентлы йылӥз — вазиськиз 169 адями. «Шор ёзо эм ужасьёсты дасясь дышетсконниосы коньдэт чотын кутон трос аръёс ӵоже огсыр возиське — араз 375 адями, нош Россиысь мукет улосвылъёсын коньдэт чотын дышетон кулэсме. Туэ Удмуртиысь эм колледжъёсы коньдэт чотын дышетскисьёсты кутон 10 процентлы будоз, 481 мурт пырыны быгатоз. Со дыре ик вераны кулэ, Ижкарын эм удысъя вылӥ дышетсконни но колледж вань вылысь но, карысь эмъяськонниосын вылӥ но шор ёзо ӧнерчиос уг тырмо. Мугез ӧнерчиослы мерлыко юрттэт тырмымтэен герӟаськемын, озьы ик, нимысьтыз тупанкылъя дышетскон вакытазы но», — вераз Алексей Чуршин. Министерство ивортэмъя, 2015-тӥ арын 92 эм ужасьёслы улон инты сётэмын, 19-эзлы аренда понна коньдон висъямын. Куд-огез гуртъёсын дунтэк музъем басьтыны быгатӥзы, озьы ик — улон интыя югдурзэс умоятон понна капчиятэм кредитъёс. «Лыдпусъёс сокем бадӟымесь ӧвӧл. Эмъюртъёслэн служебной улон интыоссы ӧвӧл, юрттэт сётыны коньдон но уг тырмы. Соин ик али туж кулэ интыысь аскивалтон ёзъёслэн юрттэмзы, соослэн вань эрикрадзы муниципал кылдытэтысь эмъяськонниосын ужасьёслы мерлыко юрттэт сётыны. Та ужпумез сэрттыса-пертчыса, интыосы эм ужасьёсты кыскыны но юнматыны луоз», — пусйиз Алексей Чуршин. Тегъёс: Тазалык Дышетон Ижкар Удмуртия АлексейЧуршин Ижыськунэмакадемия  